送林自知自幕中歸常寧
作者：真德秀
朝代：宋

paragraphs: 始吾與林子，周旋大江東。
子方清且貧，簞瓢屢云空。
勁氣凜不折，耿耿如長虹。
明年擢高科，對策大明宮。
一尉遲五年，出入無奴僮。
再見湘水濱，凜凜復昔同。
招徠元戎幕，泛綠依芙蓉。
小生敢相吏，故人儻相從。
云胡歲未竟，决去如霜鴻。
挽之不可留，聊復少從容。
老我慵且鈍，栽培欠深功。
子進未可量，德業方崇崇。
永懷昔君子，和氣填心胸。
濂溪霽月朗，伊水春風融。
至今想其人，猶爲起敬恭。
天資貴强矯，學力無終窮。
我如石之頑，遲子相磨礲。
子質雖玉瑩，可廢它山攻。
雁峰毋久留，來思靈麓峰。